Hér nær hann svo sannarlega að veita áhorfendum innblástur og töfrar fram bragðgóða og spennandi rétti alla aðventuna . Uppskrift dagsins er eplaskífur . Aðventumolann má sjá hér í spilaranum að neðan en uppskrift og leiðbeiningar er að finna neðar í fréttinni . Aðventumolar Árna í Árdal eru á dagskrá Stöðvar 2 klukkan 19.10 alla daga fram að jólum nema á föstudögum eru þeir sýndir beint á eftir Allir geta dansað . Klippa : Eplaskífur - Aðventumolar Árna í Árdal Það furðulega við eplaskífur er að í þeim eru engin epli og svo eru þær ekki skífulaga . Upphaflega voru þetta raunverulegar eplaskífur sem dýft var í soppu og djúpsteiktar . Steikingin færðist síðan yfir í sérstakar pönnur og af einhverjum ástæðum hverfa eplin síðan algjörlega . Með eða án epla þá eru skífurnar - eða réttara sagt boltarnir - dásamlegir með góðri sultu og rjúkandi kaffibolla . Blandið hveiti , salti , sykri , kardimommum , matarsóda og sítrónuberki í skál . Hrærið saman súrmjólk , eggjarauður og bráðnu smjöri í mælikönnu . Hellið nú blautefnunum í þurrefnin og hrærið saman þar til myndast hefur kekkjótt soppa . Stífþeytið eggjahvíturnar og blandið þriðjungnum saman við soppuna þar til blandan hefur samlagast . Bætið nú við restinni af eggjahvítunum og blandið varlega saman . Hitið eplaskífupönnu yfir miðlungshita og penslið hvern bolla með dálitlu smjöri . Setjið soppuna í sprautupoka með nokkuð litlum stút og fyllið hvern bolla um það bil ¾ fulla en einnig er hægt að nota tvær skeiðar við verkið . Þegar loftbólur eru byrjaðar að rísa upp á yfirborðið er kominn tími til að athuga eplaskífurnar . Notið tvo tannstöngla til að snúa eplaskífunum 90° , þannig að þær standa núna upp á rönd . Það myndast holt rými í bakaða hlutanum sem þarf að fylla með meiri soppu . Með þessu móti verður eplaskífan kringlóttari . Í stað soppunnar er einnig hægt að setja eplabita , súkkulaði og jafnvel sultu . Snúið nú eplaskífunum um aðrar 90° og lokið þeim . Snúið þeim reglulega til að þær brúnist jafnt allan hringinn . Til að athuga hvort þær eru tilbúnar stingið tannstöngli í miðju skífanna og ef hann kemur hreinn út má taka þær af pönnunni . Sáldrið flórsykri eða fínkornóttum sykri yfir eplaskífurnar og berið fram með góðri sultu .